|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ. 7873 Αθήνα, 03/06/2022

**ΔΕΛΤΙΟ ΤΥΠΟΥ**

**ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ 2022**

Η φετινή Παγκόσμια Ημέρα Περιβάλλοντος με κεντρικό σύνθημα  **«Έχουμε μόνο μία Γη»,** αναδεικνύει την ανάγκη να ζήσουμε σε αρμονία με τη φύση, κάνοντας επιλογές προς έναν λιγότερο επιβαρυντικό για το περιβάλλον τρόπο ζωής. **Το σύνθημα αυτό ακούστηκε για πρώτη φορά στη Διάσκεψη της Στοκχόλμης στις 5 Ιουνίου του 1972 και από τότε η 5η Ιουνίου καθιερώθηκε ως** Ημέρα Περιβάλλοντος για να υπενθυμίζει την ανάγκη προστασίας του. Σήμερα 50 χρόνια μετά, επιτακτική παραμένει η ανάγκη η ανθρωπότητα να διαφυλάξει τους πεπερασμένους πόρους και το οικολογικό απόθεμα του Πλανήτη.

Εν μέσω πρωτόγνωρων καταστάσεων που δημιούργησαν η πανδημία και ο πόλεμος στην Ουκρανία, με τις συνεπακόλουθες σοβαρές κοινωνικοοικονομικές επιπτώσεις, δημιουργούνται νέα δεδομένα σε κρίσιμους τομείς που συνδέονται με την ενέργεια, την επισιτιστική κρίση, την ακρίβεια, τον πληθωρισμό και επηρεάζουν συνολικά τις συνθήκες διαβίωσης και την ποιότητα ζωής, που συνδέεται άρρηκτα και με την κατάσταση του περιβάλλοντος.

Μια σημαντική πρόκληση για τη χώρα μας που άπτεται του περιβάλλοντος και των συνθηκών διαβίωσης είναι η προσαρμογή στην κλιματική αλλαγή. Τα ακραία καιρικά φαινόμενα εμφανίζονται με διαρκώς αυξανόμενη συχνότητα και ένταση και οδηγούν σε φυσικές καταστροφές, καταστροφές βασικών υποδομών, καταστροφές της γεωργικής παραγωγής και απώλειες ανθρωπίνων ζωών. Πέραν της αντιμετώπισής τους με όρους πολιτικής προστασίας, είναι αναγκαία η έγκαιρη εκτίμηση της τρωτότητας των ζωτικής σημασίας υποδομών και κλάδων της οικονομίας με άμεση λήψη μέτρων πρόληψης και προστασίας.

Παράλληλα, η διαδικασία προσαρμογής πρέπει να έχει κοινωνική προστιθέμενη αξία για να μην δημιουργήσει κοινωνικό χάσμα και να αντισταθμίζει τις απώλειες που μπορεί να υπάρξουν, σε τομείς της οικονομίας που θα υποστούν αλλαγές και θα οδηγήσουν σε παροπλισμό θέσεων εργασίας, ενώ ταυτόχρονα θα δημιουργηθούν νέοι τομείς που απαιτούν νέες δεξιότητες.

Πρέπει να διασφαλισθεί μια δίκαιη μετάβαση (just transition) σε ένα νέο μοντέλο παραγωγής και κατανάλωσης και αυτό προϋποθέτει έγκαιρο σχεδιασμό και πρόβλεψη ούτως ώστε να μην πληρώσουν οι εργαζόμενοι το τίμημα.

Οι κοινωνικές επιπτώσεις που απορρέουν από την υποβάθμιση του περιβάλλοντος και τις οποίες βιώνουν εντονότερα οι εργαζόμενοι, οι άνεργοι και τα πλέον αδύναμα στρώματα του πληθυσμού, συνδέονται με την ενεργειακή φτώχεια, την κακή ποιότητα ζωής (ατμοσφαιρική ρύπανση, έλλειψη πρασίνου, θόρυβος κλπ) που με την σειρά τους υποσκάπτουν την δημόσια υγεία.

Το ΕΚΑ και οι εργαζόμενοι με τους αγώνες μας ζητάμε την εφαρμογή πολιτικών βιώσιμης ανάπτυξης που να συνδέει αρμονικά την κοινωνία με την οικονομία και το περιβάλλον. Αυτή η ανάπτυξη μπορεί να δημιουργήσει νέες θέσεις εργασίας και να αποτελέσει μοχλό κοινωνικής ευημερίας.

Με την διαρκή παρουσία μας και τις θέσεις μας στα ζητήματα του περιβάλλοντος, διεκδικούμε λόγο και ρόλο για τα Συνδικάτα με στόχο οι όποιες αλλαγές πρέπει να γίνουν να έχουν κοινωνικό πρόσημο και αντίκρισμα.

**Το Δ.Σ.**